RAKKOMANDAZZJONI GĦAT-TIENI QARI

dwar il-pożizzjoni komuni tal-Kunsill fir-rigward ta' l-adozzjoni ta' direttiva tal-Parlament Ewropew u tal-Kunsill li temenda d-Direttiva 2002/59/KE li tistabbilixxi sistema għall-monitoraġġ u l-informazzjoni dwar it-traffiku tal-bastimenti fil-Komunità

Kumitat għat-Trasport u t-Turiżmu

Tifsira tas-simboli użati

* Proċedura ta' konsultazzjoni

maġġoranza tal-voti mitfugħa

**I Proċedura ta' koperazzjoni (l-ewwel qari)

maġġoranza tal-voti mitfugħa

**II Proċedura ta' koperazzjoni (it-tieni qari)

maġġoranza tal-voti mitfugħa, sabiex tiġi approvata l-pożizzjoni komuni

maġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

*** Proċedura ta' kunsens

maġġoranza tal-Membri kollha tal-Parlament, apparti fil-każi msemmija fl-Artikoli 105, 107, 161 u 300 tat-Trattat KE u fl-Artikolu 7 tat-Trattat UE

***I Proċedura ta' kodeċiżjoni (l-ewwel qari)

maġġoranza tal-voti mitfugħa

***II Proċedura ta' kodeċiżjoni (it-tieni qari)

***III Proċedura ta' kodeċiżjoni (it-tielet qari)

maġġoranza tal-voti mitfugħa, sabiex jiġi approvat it-test konġunt

(It-tip ta' proċedura jiddependi mill-bażi legali proposta mill-Kummissjoni.)

Emendi għal test leġiżlattiv

Fl-emendi li jsiru mill-Parlament, it-test emendat huwa indikat b' tipa qawwija u korsiva.

Fil-każ ta' atti li jemendaw, il-partijiet li jittieħdu kif inhuma minn dispożizzjoni eżistenti li l-Parlament jixtieq jemenda, imma li l-Kummissjoni ma tkunx emendat, huma indikati b'tipa qawwija .

It-tħassir eventwali li jikkonċerna dawn il-partijiet jiġi indikat kif ġej: […].

Test korsiv normali huwa indikazzjoni għas-servizzi tekniċi li turi partijiet tat-test leġiżlattiv li għalihom qed tkun proposta korrezzjoni bl-iskop li tgħin fil-preparazzjoni tat-test finali (pereżempju, żbalji ovvji jew nuqqasijiet f'verżjoni lingwistika minnhom).

Il-korrezzjonijiet proposti huma suġġetti għall-qbil tas-servizzi tekniċi involuti.

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW…………….5

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW

dwar il-pożizzjoni komuni tal-Kunsill fir-rigward ta' l-adozzjoni ta' direttiva tal-Parlament Ewropew u tal-Kunsill li temenda d-Direttiva 2002/59/KE li tistabbilixxi sistema għall-monitoraġġ u l-informazzjoni dwar it-traffiku tal-bastimenti fil-Komunità

(Proċedura ta' kodeċiżjoni: it-tieni qari)

Il-Parlament Ewropew ,

– wara li kkunsidra l-pożizzjoni komuni tal-Kunsill (5719/3/2008 – C6-0225/2008 ),

– wara li kkunsidra l-pożizzjoni tiegħu fl-ewwel qari

Testi adottati, 25.4.2007, P6_TA(2007)0146 . dwar il-proposta tal-Kummissjoni lill-Parlament Ewropew u lill-Kunsill ( COM(2005)0589 ),

– wara li kkunsidra l-komunikazzjoni tal-Kummissjoni ( COM(2008)0310 ), rigward il-pożizzjoni komuni adottata mill-Kunsill,

– wara li kkunsidra l-Artikolu 251(2) tat-Trattat KE,

– wara li kkunsidra l-Artikolu 62 tar-Regoli ta' Proċedura tiegħu,

– wara li kkunsidra r-rakkomandazzjoni għat-tieni qari tal-Kumitat għat-Trasport u t-Turiżmu ( A6‐0334/2008 ),

Japprova l-pożizzjoni komuni kif emendata;

Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni.

Pożizzjoni komuni tal-Kunsill – att li jemenda

Pożizzjoni komuni tal-Kunsill

(6) Is-sistemi awtomatiċi ta' l-identifikazzjoni tal-vapuri (AIS – Sistema Awtomatika ta' Identifikazzjoni) imsemmija fil-Konvenzjoni Internazzjonali għas-Sigurtà tal-Ħajja fuq il-Baħar ta' l-1 ta' Novembru 1974 jippermettu mhux biss li jiġu mtejba l-possibbiltajiet tal-monitoraġġ ta' dawn il-vapuri, iżda fuq kollox li jsiru aktar siguri f'sitwazzjonijiet ta' tbaħħir fil-qrib.

Għaldaqstant l-AIS ġew integrati fit-termini normattivi tad-Direttiva 2002/59/KE.

Meta jitqies in-numru kbir ta' ħabtiet li jinvolvu l-bastimenti tas-sajd li b'mod evidenti l-vapuri kummerċjali ma jkunux rawhom jew li huma ma jkunux raw il-vapuri kummerċjali madwarhom, l-estensjoni ta' dik il-miżura għal bastimenti tas-sajd itwal minn 15-il metru hija mixtieqa ħafna.

Fil-qafas tal-Fond Ewropew għas-Sajd, tista' tingħata assistenza finanzjarja għat-twaħħil abbord tal-bastimenti tas-sajd ta' tagħmir ta' sigurtà bħall-AIS.

L-Organizzazzjoni Internazzjonali Marittima (IMO) irrikonoxxiet li l-pubblikazzjoni għal skopijiet kummerċjali fl-internet jew post ieħor ta' dejta AIS trażmessa minn bastimenti tista' tkun ta' detriment għas-sikurezza u s-sigurtà ta' bastimenti u ta' faċilitajiet tal-portijiet u ħeġġet lill-gvernijiet membri tagħha, suġġetti għad-dispożizzjonijiet tal-liġijiet nazzjonali tagħhom, biex jiskoraġġixxu lil dawk li jqiegħdu dejta AIS għad-dispożizzjoni ta' oħrajn biex jippubblikawha fl-internet, jew f'post ieħor, milli jagħmlu dan.

Barra minn hekk, id-disponibilità ta' informazzjoni AIS dwar ir-rotot u l-merkanziji tal-vapuri m'għandhiex tkun ta' detriment għall-kompetizzjoni ġusta bejn il-parteċipanti fl-industrija tat-tbaħħir.

Ġustifikazzjoni

It-test ma jeħtieġx spjegazzjoni.

Pożizzjoni komuni tal-Kunsill

(8) Ikun utli li jiġu studjati liema sinerġiji jistgħu jkunu possibbli bejn AIS u s-sistemi ta' pożizzjonament u ta' komunikazzjoni użati fil-qasam tal-politika komuni tas-sajd, bħas-sistema ta' monitoraġġ tal-bastimenti bis-satellita.

Għal dan il-għan, il-Kummissjoni, f'kooperazzjoni ma' l-Istati Membri, għandhom jistudjaw il-fattibbiltà u jiddeterminaw ir-regoli dettaljati għall-integrazzjoni ta' l-AIS mas-sistemi ta' pożizzjonament u ta' komunikazzjoni użati fil-kuntest tal-politika komuni tas-sajd.

L-investigazzjoni dwar il-possibbiltajiet għall-integrazzjoni ta' dawn is-sistemi trid tieħu kont tal-ħtiġijiet u r-rekwiżiti għall-kontroll tal-flotot tas-sajd, b'mod partikolari rigward is-sigurtà u l-kunfidenzjalità tad-data trasmessa.

(8) Mill-istudji mwettqa f'isem il-Kummissjoni, joħroġ ċar li la hu utli u lanqas fattibbli li tiġi inkorporata l-AIS fis-sistemi ta' pożizzjonament u ta' komunikazzjoni użati għall-iskopijiet tal-politika komuni tas-sajd.

Ġustifikazzjoni

Il-premessa 8 jeħtieġ li tiġi aġġornata.

Ir-riċerka dwar l-inkorporazzjoni ta' l-AIS u l-'kaxxa l-blu' għall-iskopijiet tal-politika Komunitarja tas-sajd diġà twettqet minn EMSA (Studju dwar sinerġiji bejn l-AIS u s-sistema ta' pożizzjonament u ta' komunikazzjoni użata fil-kuntest tal-politika komuni tas-sajd (VMS)).

L-istudju kkonkluda li l-vantaġġi ta' l-inkorporazzjoni taż-żewġ sistemi huma ħafna inqas mill-iżvantaġġi (l-ispiża, l-ammont ta' żmien meħtieġ biex tiġi żviluppata sistema integrata, l-inċertezza dwar ir-riżultati…).

Premessa 8 a (ġdida)

Pożizzjoni komuni tal-Kunsill

(8a) Skond id-Direttiva 2002/59/KE, Stat Membru li jagħmel talba bħal din huwa intitolat li jitlob informazzjoni minn Stat Membru ieħor rigward vapur u l-merkanzija perikoluża jew li tniġġes li tkun qed tinġarr minnu.

Għandu jiġi rrimarkat li dan ma jfissirx talbiet ta' Stat Membru wieħed lil ieħor iżda li tali informazzjoni tista' biss tintalab għal raġunijiet ta' sikurezza marittima, sigurtà marittima jew ħarsien ta' l-ambjent marittimu.

Ġustifikazzjoni

Ir-rapporteur qasam l-emenda 64 (PE, l-ewwel qari) fi premessa u artikolu (ara l-Emenda 28).

Pożizzjoni komuni tal-Kunsill – att li jemenda

Pożizzjoni komuni tal-Kunsill

(10) Skond id-Direttiva 2002/59/KE, jidher li huwa meħtieġ, f'dak li għandu x'jaqsam mar-riskji maħluqa minn temp eċċezzjonalment ħażin, li jittieħed kont tal-perikolu potenzjali għat-tbaħħir mill-formazzjoni ta' silġ.

Għalhekk, meta awtorità kompetenti maħtura minn Stat Membru tikkunsidra, abbażi ta' previżjonijiet dwar silġ provduti minn servizz kwalifikat ta' informazzjoni metereoloġika, li l-kundizzjonijiet tat-tbaħħir qed joħolqu theddida serja għas-sikurezza tal-ħajja tal-bniedem jew theddida serja ta' tniġġis, hija għandha tavża b'dan lill-kaptani tal-vapuri preżenti fiż-żona ta' kompetenza tagħha jew li huma bi ħsiebhom jidħlu jew joħorġu fil-/mill-port jew portijiet fiż-żona konċernata.

L-awtorità konċernata għandha tkun tista' tieħu l-passi xierqa biex tiżgura s-sigurtà tal-ħajja tal-bniedem fuq il-baħar u l-protezzjoni ta' l-ambjent.

F'konformità ma' SOLAS 74, kapitolu II-1, Parti A-1, Regolament 3.1, l-Istati Membri jġorru r-responsabbiltà biex jiżguraw li l-vapuri li jtajru l-bandiera tagħhom ikunu ddisinjati, mibnija u mantnuti f'konformità mar-rekwiżiti strutturali, mekkaniċi u elettriċi tas-soċjetajiet ta' klassifikazzjoni rikonoxxuti mill-amministrazzjonijiet.

Għaldaqstant, l-Istati Membri għandhom jistabbilixxu rekwiżiti għan-navigazzjoni f'ilmijiet mimlija silġ f'konformità ma' dawk ta' organizzazzjonijiet rikonoxxuti skond id-Direttiva 94/57/KE tat-22 ta' Novembru 1994 dwar ir-regoli u l-istandards komuni għall-ispezzjoni tal-vapuri u l-organizzazzjonijiet tal-perizji u għall-attivitajiet relevanti ta' l- amministrazzjonijiet marittimi 1 jew standards nazzjonali ekwivalenti.

L-Istati Membri għandhom ikollhom il-possibilità li jivverifikaw li d-dokumentazzjoni meħtieġa abbord tagħti prova li l-vapur jikkonforma mar-rekwiżiti ta' reżistenza u qawwa li jkunu fi proporzjon mas-sitwazzjoni tas-silġ fiż-żona konċernata.

1 ĠU L 319, 12.12.1994, p.

Ġustifikazzjoni

Emenda 4, (PE, l-ewwel qari – verżjoni mmodifikata) tipprova tevita li jkun hemm diskrepanzi bejn kundizzjonijiet differenti tal-kategoriji tas-silġ.

Pożizzjoni komuni tal-Kunsill

(11) Id-Direttiva 2002/59/KE tipprovdi li l-Istati Membri għandhom ifasslu pjani biex jakkomodaw, jekk is-sitwazzjoni hekk teħtieġ, lil vapuri fil-perikolu fil-portijiet tagħhom jew fi kwalunkwe post protett ieħor fl-aħjar kondizzjonijiet possibbli, sabiex jiġu limitati l-konsegwenzi ta' inċidenti fuq il-baħar.

Madankollu, b'kont meħud tal-Linji Gwida dwar Postijiet ta' Rifuġju għall-Vapuri li jeħtieġu Assistenza annessi mar-Riżoluzzjoni A. 949(23) ta' l-Organizzazzjoni Marittima Internazzjonali tat-13 ta' Diċembru 2003 (minn hawn 'il quddiem imsejħa ir-"Riżoluzzjoni A. 949(23) ta' l-IMO" )) , li ġew adottati sussegwentament għad-Direttiva 2002/59/KE u li jirreferu għal vapuri li jeħtieġu assistenza, meta s-sigurtà tal-ħajja m'hijiex involuta, aktar milli għal vapuri fil-perikolu, dik id-Direttiva għandha tiġi emendata skond il-każ.

Madankollu, b'kont meħud tal-Linji Gwida dwar Postijiet ta' Rifuġju għall-Vapuri li jeħtieġu Assistenza annessi mar-Riżoluzzjoni A. 949(23) ta' l-Organizzazzjoni Marittima Internazzjonali tat-13 ta' Diċembru 2003 (minn hawn 'il quddiem imsejħa ir-"Riżoluzzjoni A. 949(23) ta' l-IMO" ) , li ġew adottati sussegwentament għad-Direttiva 2002/59/KE u li jirreferu għal vapuri li jeħtieġu assistenza , aktar milli għal vapuri fil-perikolu, dik id-Direttiva għandha tiġi emendata skond il-każ.

Din id-direttiva mhijiex se titbiegħed mir-regoli applikabbli għal operazzjonijiet ta' salvataġġ bħal dawk stipulati mill-Konvenzjoni Internazzjonali dwar it-Tiftix u s-Salvataġġ Marittimu, meta s-sikurezza tal-ħajja tal-bniedem tkun fil-periklu.

Din il-konvenzjoni għaldaqstant se tibqa' tapplika b'mod sħiħ.

Ġustifikazzjoni

Fuq il-bażi tal-linji ta' gwida ta' l-IMO dwar il-postijiet ta' rifuġju għall-vapuri li jeħtieġu l-assistenza, il-Kunsill jixtieq jissostitwixxi t-terminu 'vapur fil-periklu' bit-terminu 'vapur li jeħtieġ l-assistenza' f'din id-direttiva.

Ir-rapporteur jista' jaqbel ma' dan, iżda jixtieq jikkjarifika l-konnessjoni mal-Konvenzjoni dwar it-Tiftix u s-Salvataġġ.

Il-formulazzjoni tal-Kunsill timplika li mhuwiex ta' importanza kbira li jiġu salvati l-ħajjiet umani.

Il-linji ta' gwida ta' l-IMO, madankollu, jippruvaw jagħmluha ċara li hija prijorità mill-aktar importanti li jiġu salvati l-ħajjiet umani, iżda li d-dispożizzjonijiet tal-Konvenzjoni dwar it-Tiftix u s-Salvataġġ (1979) japplikaw.

Pożizzjoni komuni tal-Kunsill – att li jemenda

Premessa 13 a (ġdida)

Pożizzjoni komuni tal-Kunsill

(13a) Sabiex tinkiseb il-koperazzjoni u l-fiduċja sħiħa tal-kaptani u l-ekwipaġġi tal-vapuri, għandu jkun żgurat li dawn jistgħu jkunu ċerti li se jiġu ttrattati b'mod tajjeb u ġust mill-awtoritajiet kompetenti ta' l-Istat Membru konċernat.

Għal dan il-għan, huwa mixtieq li l-Istati Membri, f'konformità mal-leġiżlazzjoni nazzjonali tagħhom, japplikaw il-linji ta' gwida ta' l-IMO dwar it-trattament ġust ta' l-ekwipaġġi f'każ ta' inċidenti fuq il-baħar.

Ġustifikazzjoni

Emenda 10 (PE, l-ewwel qari – modifikata ftit).

It-tendenza li qiegħda dejjem tiżdied li l-ekwipaġġi tal-vapuri jitqiesu bħala kriminali ma tantx tgħin fir-rigward tas-sikurezza tat-tbaħħir.

Il-kaptani tal-vapuri ta' spiss joqogħdu lura milli jitolbu l-assistenza bil-għan li jevitaw li jiġu arrestati, waqt li xi kultant jippruvaw jaslu fl-ilmijiet territorjali ta' stat kostali 'inqas sever' u b'hekk possibilment iżidu r-riskju ta' ħsara lill-bastimenti tagħhom u ta' diżastru ambjentali.

Il-linji ta' gwida adottati mill-IMO huma pass fid-direzzjoni t-tajba.

Pożizzjoni komuni tal-Kunsill

(14) Meta vapur jkun jeħtieġ assistenza, jista' jkun hemm il-ħtieġa li tittieħed deċiżjoni rigward l-akkomodazzjoni ta' dak il-vapur f'post ta' rifuġju.

Għal dan il-għan, l-awtorità konċernata għandha tagħmel evalwazzjoni preliminari tas-sitwazzjoni abbażi ta' l-informazzjoni li hemm fil-pjan rilevanti għall-akkomodazzjoni tal-vapuri f'post ta' rifuġju.

(14) Meta vapur ikun jeħtieġ assistenza, jista' jkun hemm il-ħtieġa li tittieħed deċiżjoni rigward l-akkomodazzjoni ta' dak il-vapur f'post ta' rifuġju.

Dan huwa partikolarment importanti fl-eventwalità ta' sitwazzjoni ta' periklu fuq il-baħar, jiġifieri sitwazzjoni li tista' twassal għat-telf ta' bastiment jew għal periklu ambjentali jew ta' navigazzjoni.

Fil-każijiet kollha bħal dawn huwa neċessarju li wieħed ikun jista' jitlob l-għajnuna ta' awtorità indipendenti f'kull Stat Membru jew reġjun, skond l-istruttura interna ta' Stat Membru, li jkollha s-setgħat u t-tagħrif espert neċessarji biex tieħu kwalunkwe deċiżjonijiet meħtieġa, biex tassisti l-bastiment li jkun fil-periklu bil-għan li tipproteġi l-ħajjiet umani u l-ambjent u tnaqqas kemm tista' l-ħsara ekonomika.

Huwa mixtieq li l-awtoritajiet kompetenti jkunu ta' natura permanenti.

B'mod partikolari, l-awtorità għandha tingħata l-poter li tieħu deċiżjoni b'mod indipendenti dwar l-akkomodazzjoni ta' vapur fil-periklu f'post ta' rifuġju.

Għal dan il-għan, għandha tagħmel evalwazzjoni preliminari tas-sitwazzjoni abbażi ta' l-informazzjoni li hemm fil-pjan rilevanti għall-akkomodazzjoni tal-vapuri f'post ta' rifuġju.

Ġustifikazzjoni

Emenda 5 (PE, l-ewwel qari – modifikata ftit).

Din l-emenda tikkjarifika liema awtorità għandha s-setgħa li takkomoda l-vapuri li jkunu jeħtieġu l-assistenza.

Pożizzjoni komuni tal-Kunsill – att li jemenda

Pożizzjoni komuni tal-Kunsill

(15) Il-pjani għall-akkomodazzjoni ta' vapuri li jeħtieġu assistenza għandhom jiddeskrivu b'mod preċiż il-katina ta' teħid ta' deċiżjonijiet rigward is-sejħa ta' allert u kif għandhom ikunu trattati s-sitwazzjonijiet in kwistjoni.

L-awtoritajiet konċernati u s-setgħat tagħhom għandhom ikunu deskritti b'mod ċar, kif għandhom ikunu wkoll il-mezzi ta' komunikazzjoni bejn il-partijiet involuti.

Il-proċeduri applikabbli għandhom jiżguraw li tkun tista' tittieħed deċiżjoni xierqa malajr abbażi ta' tagħrif espert u informazzjoni adegwata disponibbli għall-awtorità kompetenti.

Il-proċeduri applikabbli għandhom jiżguraw li tkun tista' tittieħed deċiżjoni xierqa malajr abbażi ta' tagħrif espert marittimu li jkun speċifiku fir-rigward ta' kif jiġu indirizzati inċidenti li fihom wieħed jista' jistenna konsegwenzi serji li jikkawżaw ħsara u informazzjoni adegwata disponibbli għall-awtorità kompetenti.

Ġustifikazzjoni

Premessa 17 b (ġdida)

Pożizzjoni komuni tal-Kunsill

(17b) In-nuqqas ta' garanziji finanzjarji jew ta' assigurazzjoni ma jeżonerawx Stat Membru mill-obbligu tiegħu li jassisti vapur fil-periklu u li jakkomodah f'post ta' rifuġju jekk b'dan huwa jista' jnaqqas ir-riskji lill-ekwipaġġ u lill-ambjent.

Minkejja li l-awtoritajiet kompetenti jistgħu jivverifikaw jekk il-vapur hux kopert b'assigurazzjoni jew b'xi garanzija finanzjarja oħra li tippermetti kumpens adattat għall-ispejjeż u l-ħsarat konnessi ma' l-akkomodazzjoni tiegħu f'post ta' rifuġju, l-att li permezz tiegħu tintalab din l-informazzjoni ma jridx idewwem l-operazzjoni ta' salvataġġ.

Ġustifikazzjoni

Il-Kunsill neħħa kemm l-emendi tal-PE u kif ukoll il-proposti tal-Kummissjoni rigward il-garanziji finanzjarji.

Ir-rapporteur reġa' daħħalhom hawnhekk.

L-emenda tfittex li tenfasizza li l-assenza ta' assigurazzjoni fiha nnifisha ma teżonerax l-Istat Membru mid-dover tiegħu li jakkomoda vapur fil-periklu.

Vapur mhux assigurat li jkun f'diffikultajiet 'il barra mill-kosta Ewropea u mhedded b'diżastru jrid ikun akkomodat bħal kwalunkwe vapur ieħor.

Premessa 17 c (ġdida)

Pożizzjoni komuni tal-Kunsill

(17c) Portijiet li jakkomodaw vapur li jeħtieġ assistenza jridu jkunu jistgħu jkunu ċerti dwar rimbors f'waqtu fir-rigward ta' spejjeż u kwalunkwe ħsara kkawżati mill-operazzjoni.

Għal dan il-għan, huwa importanti li japplikaw mhux biss id-dispożizzjonijiet tad-Direttiva 2007/…/KE tal-Parlament Ewropew u tal-Kunsill ta' … [dwar ir-responsabbiltà ċivili u l-garanziji finanzjarji tas-sidien tal-bastimenti] u l-Fondi Internazzjonali ta' Kumpens għat-Tniġġis miż-Żejt, iżda wkoll il-Konvenzjoni Internazzjonali ta' l-1996 dwar ir-Responsabilità u l-Kumpens għal Ħsara b'Rabta mal-Ġarr ta' Sustanzi Perikolużi u Tossiċi bil-Baħar (il-Konvenzjoni 'HNS'), il-Konvenzjoni Internazzjonali dwar ir-Responsabilità Ċivili għal Ħsara mit-Tniġġis miż-Żejt f'Banker, 2001 (il-Konvenzjoni taż-Żejt fil-Banker) u l-Konvenzjoni dwar it-Tneħħija ta' Vapuri Mkissrin (il-Konvenzjoni tal-Vapuri Mkissrin) ta' l-2007.

Għaldaqstant l-Istati Membri għandhom jirratifikaw dawn il-konvenzjonijiet mill-aktar fis possibbli.

F'każijiet ta' eċċezzjoni, l-Istati Membri għandhom jiżguraw ir-rimbors ta' spejjeż u ta' ħsara ekonomika mġarrba minn port b'riżultat ta' l-akkomodazzjoni ta' vapur, b'mod partikolari jekk dawn l-ispejjeż u l-ħsara ekonomika ma jkunux koperti bil-garanziji finanzjarji tas-sidien tal-vapuri u b'mekkaniżmi eżistenti oħrajn ta' kumpens.

Ġustifikazzjoni

Port li jakkomoda vapur fil-periklu jista' jirċievi kumpens għal parti mill-ħsara mġarrba skond il-Konvenzjoni HNS (1996, irratifikata minn tliet Stati Membri biss), il-Konvenzjoni tal-Banker (irratifikata minn 12-il Stat Membru), il-Fond IOPC u l-Konvenzjoni dwar it-Tneħħija tal-Vapuri Mkissrin li ġiet approvata dan l-aħħar.

Madankollu, anke jekk dawn il-konvenzjonijiet ikunu applikati, ċertu telf ekonomiku (li jkun ġej, pereżempju, mill-okkupazzjoni ta' moll jew minn aċċess ristrett għall-port) mhux kopert.

F'każijiet bħal dawn l-Istat Membru kkonċernat għandu jintervjeni biex jipprovdi kumpens għal dawk li sofrew danni, u jista' b'mod sussegwenti jirkupra l-ammont ikkonċernat mingħand dawk responsabbli.

Pożizzjoni komuni tal-Kunsill – att li jemenda

Pożizzjoni komuni tal-Kunsill

(19) Skond id-Direttiva 2002/59/KE, l-Istati Membri u l-Kummissjoni għamlu progress sostanzjali lejn l-armonizzazzjoni ta' l-iskambju ta' data permezz ta' mezzi elettroniċi, b'mod partikolari rigward it-trasport ta' merkanzija perikoluża jew li tniġġes.

Is-SafeSeaNet, fi żvilupp mill-2002, għandha tkun issa stabbilita bħala n-netwerk ta' referenza fil-livell Komunitarju.

Hu importanti li jkun żgurat li dan ma jġibx miegħu iżjed piżijiet amministrattivi jew ta' spejjeż għall-industrija, li jkun hemm armonizzazzjoni mar-regoli internazzjonali, u kif ukoll li titqies il-kunfidenzjalità b'relazzjoni ma' kwalunkwe implikazzjonijiet kummerċjali possibbli.

Ġustifikazzjoni

Is-SafeSeaNet hija pass importanti 'l quddiem, imma hu essenzjali li jkunu żgurati l-kunfidenzjalità kummerċjali u l-konformità mar-regoli internazzjonali kif ukoll li ma jkunx hemm piżijiet eċċessivi għall-industrija.

Pożizzjoni komuni tal-Kunsill

(20) Il-progress magħmul fit-teknoloġiji l-ġodda u b'mod partikolari fl-implimentazzjoni spazjali tagħhom, bħas-sistemi ta' monitoraġġ tal-vapuri permezz ta' bagi , is-sistemi ta' l-immaġni jew is-Sistema Globali ta' Navigazzjoni bis-Satellita(GNSS) , illum jippermettu li l-monitoraġġ tat-traffiku marittimu jestendi lejn il-baħar miftuħ u b'hekk jiżguraw kopertura aħjar ta' l-ibħra Ewropej , inkluż permezz ta' Sistemi ta' Identifikazzjoni u Sejbien mill-Bogħod (LRIT).

Għandu jkun hemm kooperazzjoni sħiħa fi ħdan il-Komunità dwar din il-ħidma jekk dawn l-għodod għandhom isiru parti integrali tas-sistema għall-monitoraġġ u l-informazzjoni dwar it-traffiku tal-bastimenti stabbilita mid-Direttiva 2002/59/KE.

(20) Il-progress magħmul fit-teknoloġiji l-ġodda u b'mod partikolari fl-implimentazzjoni spazjali tagħhom, bħas-sistemi ta' monitoraġġ tal-vapuri permezz tas-satellita , is-sistemi ta' l-immaġni jew il-Galileo , illum jippermettu li l-monitoraġġ tat-traffiku marittimu jestendi lejn il-baħar miftuħ u b'hekk jiżguraw kopertura aħjar ta' l-ibħra Ewropej.

Barra minn hekk, l-IMO emendat il-Konvenzjoni SOLAS għas-Sikurezza u s-Sigurtà Marittima u għall-Iskopijiet ta' l-Ambjent Marittimu sabiex tiżviluppa sistemi għall-identifikazzjoni u s-sejbien mill-bogħod ta' vapuri madwar id-dinja (LRIT).

Skond l-arkitettura approvata mill-IMO, li tagħti l-possibilità li jitwaqqfu ċentri tad-dejta LRIT reġjonali, u waqt li titqies l-esperjenza miksuba bil-proġett SafeSeaNet, għandu jitwaqqaf Ċentru Ewropew tad-Dejta LRIT għall-ġbir u l-immaniġġjar ta' l-informazzjoni LRIT.

Sabiex jerġgħu jsibu dejta LRIT, l-Istati Membri jeħtieġ li jkunu mqabbda maċ-ċentru Ewropew tad-dejta LRIT .

Ġustifikazzjoni

Premessa 20 a (ġdida)

Pożizzjoni komuni tal-Kunsill

(20a) Sabiex ikun possibbli li jkun hemm iffrankar ta' spejjeż u jiġi evitat li jitwaħħal tagħmir bla bżonn fuq vapuri li jbaħħru f'żoni marittimi li jinsabu f'meded koperti minn stazzjonijiet ta' monitoraġġ AIS, id-data AIS għandha tiġi integrata fis-sistema LRIT.

Għal dan il-għan, l-Istati Membri u l-Kummissjoni għandhom jieħdu inizjattivi xierqa, b'mod partikolari fl-IMO.

Ġustifikazzjoni

L-emenda tirrelata ma' l-emenda 14 (PE, l-ewwel qari), iżda tikkunsidra aktar is-sitwazzjoni attwali.

Ma jagħmilx sens li t-twaħħil tas-sistemi LRIT isir obbligatorju fuq bastimenti li jbaħħru biss f'żoni koperti b'mod sħiħ mill-AIS.

Premessa 22 a (ġdida)

Pożizzjoni komuni tal-Kunsill

(22a) L-informazzjoni miġbura skond din id-direttiva tista' tinfirex u tintuża biss biex tevita sitwazzjonijiet li jheddu s-sikurezza tal-ħajja umana fuq il-baħar u l-ħarsien ta' l-ambjent tal-baħar; Huwa għaldaqstant mixtieq li l-Kummissjoni, bil-koperazzjoni ta' l-Aġenzija Ewropea tas-Sigurtà tan-Netwerks u l-Informazzjoni, tinvestiga kif tittratta kwalunkwe problemi tas-sigurtà tan-netwerks u ta' l-informazzjoni.

Ġustifikazzjoni

Id-dispożizzjonijiet li jikkonċernaw l-AIS u s-SafeSeaNet se jwasslu għal għadd konsiderevoli ta' kwistjonijiet ta' kunfidenzjalità għal dawk affettwati li jibżgħu li l-informazzjoni trażmessa permezz ta' dawn in-netwerks mhijiex imħarsa biżżejjed mill-abbuż u l-ispjunaġġ kummerċjali.

Ir-rapporteur jixtieq li l-Kummissjoni teżamina aktar din il-problema.

Pożizzjoni komuni tal-Kunsill – att li jemenda

Premessa 25 b (ġdida)

Pożizzjoni komuni tal-Kunsill

(25b) Il-miżuri meħtieġa għall-implimentazzjoni ta' din id-Direttiva għandhom jiġu addottati skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta' l-implimentazzjoni konferiti fuq il-Kummissjoni.

B'mod partikolari, il-Kummissjoni għandha tingħata s-setgħa li temenda l-Annessi I, III u IV fid-dawl ta' l-esperjenza li tkun inkisbet, tistabbilixxi rekwiżiti fir-rigward tat-twaħħil ta' tagħmir LRIT abbord vapuri li jbaħħru f'żoni koperti minn stazzjonijiet fissi tas-sistema AIS ta' l-Istati Membri, tistabbilixxi regoli u prinċipji ta' politika li jirregolaw l-aċċess għall-informazzjoni fiċ-Ċentru Ewropew tad-Data LRIT u temenda d-definizzjonijiet, ir-referenzi u l-annessi biex iġġibhom konformi mal-liġi Komunitarja jew internazzjonali.

Billi dawk il-miżuri għandhom ambitu ġenerali u jemendaw partijiet mhux essenzjali tad-direttiva, għandhom ikunu adottati f'konformità mal-proċedura regolatorja bi skrutinju stipulata fl-Artikolu 5a tad-Deċiżjoni 1999/468/KE.

Ġustifikazzjoni

Emenda 57 (PE, l-ewwel qari); referenza għall-proċedura regolatorja l-ġdida bi skrutinju.

Pożizzjoni komuni tal-Kunsill

(28) Skond il-punt 34 tal-Ftehim Interistituzzjonali dwar tfassil aħjar ta' liġijiet, l-Istati Membri huma mħeġġa jfasslu, għalihom infushom u fl-interessi tal-Komunità, it-tabelli tagħhom stess, li juru, safejn possibbli, il-korrelazzjoni bejn din id-Direttiva u l-miżuri ta' trasposizzjoni, u li jagħmluhom pubbliċi.

imħassra

Ġustifikazzjoni

Kif kienet ipproponiet fil-bidu l-Kummissjoni, l-Istati Membri għandu jkollhom l-obbligu li jagħmlu tabelli ta' korrispondenza li jindikaw eżatt b'liema dispożizzjonijiet kull waħda mir-rekwiżiti stipulati fid-Direttiva qegħdin ikunu trasposti fil-leġiżlazzjoni nazzjonali.

Dawn it-tabelli huma meħtieġa biex il-Kummissjoni tivverifika bir-reqqa jekk id-Direttiva tkunx ġiet trasposta u implimentata tajjeb mill-Istati Membri.

Artikolu 1 – punt -1 (ġdid)

Direttiva 2002/59/KE

Pożizzjoni komuni tal-Kunsill

(-1) It-titolu qed jiġi sostitwit b'dan li ġej:

"Direttiva 2002/59/KE tal-Parlament Ewropew u tal-Kunsill tas-27 ta' Ġunju 2002 li tistabbilixxi sistema Komunitarja għall-monitoraġġ tal-bastimenti u l-informazzjoni dwarhom u regoli li jirregolaw ir-responsabbiltà ċivili u l-garanzija finanzjarja tas-sidien tal-vapuri u li tħassar id-Direttiva tal-Kunsill 93/75/KEE"

Ġustifikazzjoni

Il-proposti tal-Kummissjoni rigward is-sistema Komunitarja għall-monitoraġġ tat-traffiku u r-responsabbiltà ċivili tas-sidien tal-vapuri huma tnejn mill-partijiet li flimkien jagħmlu t-"Tielet Pakkett għas-Sikurezza Marittima" u flimkien jikkostitwixxu sett ta' proposti interkonessi.

Skond l-Artikolu 62(2) tar-Regoli ta' Proċedura tal-Parlament, din l-emenda għandha l-iskop li tqis b'mod partikolari s-sitwazzjoni legali ġdida li rriżultat wara l-ewwel qari, jiġifieri d-deċiżjoni mogħtija mill-Qorti Ewropea tal-Ġustizzja fl-24 ta' Ġunju 2008 fil-Każ C-188-07.

Artikolu 1 – punt -2 (ġdid)

Direttiva 2002/59/KE

Pożizzjoni komuni tal-Kunsill

(-2) Fl-Artikolu 1, il-paragrafu 1 għandu jiġi sostitwit b'dan li ġej:

"L-għan ta' din id-Direttiva hu li tiġi stabbilita sistema għall-monitoraġġ u l-informazzjoni dwar it-traffiku tal-bastimenti fil-Komunità għat-tisħiħ tas-sikurezza u l-effiċjenza tat-traffiku marittimu, is-sikurezza tal-portijiet u dik marittima, it-titjib tar-rispons ta' l-awtoritajiet għall-ġrajjiet, għall-inċidenti jew għas-sitwazzjonijiet li jistgħu jkunu ta' periklu fil-baħar, fosthom l-operazzjonijiet ta' tiftix u ta' salvataġġ, u kontribut sabiex il-prevenzjoni u s-sejba ta' tniġġis mill-vapuri jkunu aħjar."

Ġustifikazzjoni

Artikolu 1 – punt -3 (ġdid)

Direttiva 2002/59/KE

Artikolu 1 – subparagrafu 1 a (ġdid)

Pożizzjoni komuni tal-Kunsill

(-3) Fl-Artikolu 1 jiżdied is-subparagrafu li ġej wara wara l-ewwel subparagrafu:

"Din id-Direttiva għandha tistabbilixxi wkoll ir-regoli li japplikaw għal ċerti aspetti ta' l-obbligi ta' l-operaturi tal-katina tat-trasport marittimu f'dak li jirrigwarda r-responsabbiltà ċivili u għandha toħloq protezzjoni finanzjarja adattata għall-baħħara f'każ ta' abbandun."

Ġustifikazzjoni

Artikolu 1 – punt -1 a (ġdid)

Direttiva 2002/59/KE

Pożizzjoni komuni tal-Kunsill

(-1a) Fl-Artikolu 2, il-paragrafu 1 għandu jiġi sostitwit b'dan li ġej:

Din id-Direttiva tapplika:

– għal vapuri ta' tunnellaġġ gross ta' 300 jew aktar, sakemm ma jkunx hemm dispożizzjonijiet oħrajn, u

– skond il-liġi internazzjonali, għaż-żoni marittimi li jaqgħu taħt il-ġurisdizzjoni ta' l-Istati Membri."

Ġustifikazzjoni

Pożizzjoni komuni tal-Kunsill – att li jemenda

Artikolu 1 – punt 1 a (ġdid)

Direttiva 2002/59/KE

Pożizzjoni komuni tal-Kunsill

(1a) Fl-Artikolu 2, paragrafu 2, l-ittra (c) għandha tiġi sostitwita b'dan li ġej:

"(c) il-ħażniet u t-tagħmir li jintużaw abbord il-vapuri."

Ġustifikazzjoni

Fjuwils ta' bankers sa 5000 tunnellata għandhom jidħlu wkoll fl-ambitu ta' din id-Direttiva.

Artikolu 1 – punt 2 a) i a) (ġdid)

Direttiva 2002/59/KE

Artikolu 3 – punt a – inċiż (ġdid)

Pożizzjoni komuni tal-Kunsill

(ia) wara r-raba' inċiż, jidħol dan l-inċiż:

"– 'Konvenzjoni ta' l-1996', tfisser it-taqsira tal-Konvenzjoni ta' l-1976 dwar il-Limitazzjoni tar-Responsabilità rigward Pretensjonijiet Marittimi adottata mill-Organizzazzjoni Marittima Internazzjonali, kif emendata bil-protokoll ta' l-1996;"

Ġustifikazzjoni

Artikolu 1 – punt 2 a) i b) (ġdid)

Direttiva 2002/59/KE

Artikolu 3 – punt a – inċiż (ġdid)

Pożizzjoni komuni tal-Kunsill

(ib) Fl-Artikolu 3(a) għandu jiddaħħal dan l-inċiż li ġej:

"- 'Riżoluzzjoni A 930(22) ta' l-IMO' tfisser ir-riżoluzzjoni ta' l-Assemblea tal-Organizzazzjoni Marittima Internazzjonali u tal-Kunsill Amministrattiv ta' l-Uffiċċju Internazzjonali tax-Xogħol li ġġib l-isem 'Linji Gwida dwar il-forniment ta' garanzija finanzjarja f'każ ta' abbandun ta' baħħara'."

Ġustifikazzjoni

Direttiva 2002/59/KE

Artikolu 3 – punt (a) – inċiż (ġdid)

Pożizzjoni komuni tal-Kunsill

Fl-Artikolu 3(a) għandu jiżdied dan l-inċiż il-ġdid li ġej:

"– Riżoluzzjoni LEG.

3(91) tal-Kumitat Legali ta' l-IMO tas-27 ta' April 2006 dwar l-adozzjoni tal-Linji Gwida għat-trattament ġust tal-baħħara fil-każ ta' inċident marittimu;"

Ġustifikazzjoni

Emenda 18 (PE, l-ewwel qari) (aġġornata).

It-tendenza li qiegħda dejjem tikber li l-ekwipaġġi tal-vapuri jkunu ttrattati bħall-kriminali ma tantx tgħin fir-rigward tas-sikurezza tal-vapuri.

Sabiex ma jiġux arrestati, il-kaptani tal-vapuri sikwit jibqgħu lura u ma jitolbux assistenza, u b'hekk jistgħu jagħmlu aktar ħsara lill-vapur filwaqt li jikber ir-riskju ta' diżastru marittimu.

Il-linji gwida adottati mill-IMO huma pass fid-direzzjoni t-tajba.

Artikolu 1 – punt 2 b a) (ġdid)

Direttiva 2002/59/KE

Artikolu 3 – punt k a (ġdid)

Pożizzjoni komuni tal-Kunsill

(ba) jidħol il-punt li ġej:

"(ka) 'Sid ta' vapur' tfisser is-sid tal-vapur jew kull organizzazzjoni jew persuna oħra (bħall-maniġer, l-aġent jew in-nolleġġatur tal-bareboat) li lilu tkun ġiet fdata r-responsabbiltà ta' l-użu tal-vapur minn sid il-vapur u li bl-aċċettazzjoni ta' din ir-responsabbiltà jkun aċċetta li jassumi d-dmirijiet u r-responsabilitajiet kollha relatati;"

Ġustifikazzjoni

Pożizzjoni komuni tal-Kunsill – att li jemenda

Direttiva 2002/59/KE

Pożizzjoni komuni tal-Kunsill

(v) 'vapur li jeħtieġ assistenza' tfisser vapur f'sitwazzjoni , minbarra waħda li teħtieġ is-salvataġġ ta' persuni abbord, li tista' twassal għat-telf tal-vapur jew għal perikolu ambjentali jew ta' navigazzjoni ;

(v) 'vapur li jeħtieġ assistenza' tfisser vapur f'sitwazzjoni li tista' twassal għat-telf tal-vapur jew għal perikolu ambjentali jew ta' navigazzjoni .

Is-salvataġġ ta' persuni abbord, fejn ikun meħtieġ, huwa rregolat bil-Konvenzjoni ASAR, li għandha preċedenza fuq id-dispożizzjonijiet ta' din id-direttiva.

Ġustifikazzjoni

Il-Kunsill daħħal din id-definizzjoni ġdida ta' "vapur li jeħtieġ assistenza" ibbażata fuq il-kliem li jinstab fil-linji gwida ta' l-IMO dwar il-postijiet ta' rifuġju għal vapuri fil-bżonn ta' l-assistenza.

Ir-rapporteur tagħkom jista' jaqbel imma jqis li l-formulazzjoni li ntgħażlet mill-Kunsill mhijiex l-aħjar waħda għax toħloq l-impressjoni li s-salvataġġ tal-persuni abbord mhuwiex importanti.

Fil-fatt, l-intenzjoni hi li joħroġ ċar li s-salvataġġ tal-persuni abbord huwa rregolat primarjament mill-Konvenzjoni dwar it-Tiftix u s-Salvataġġ (1979).

Direttiva 2002/59/KE

Pożizzjoni komuni tal-Kunsill

(va) 'responsabbiltà ċivili', għall-iskopijiet tal-Konvenzjoni ta' l-1996, tfisser ir-responsabbiltà li permezz tagħha parti terza għall-operazzjoni tat-trasport marittimu responsabbli għad-danni kkawżati tkun intitolata li tagħmel klejm, soġġetta għal-limitazzjoni li tinsab fl-Artikolu 2 ta' dik il-Konvezjoni, bl-eċċezzjoni ta' klejms koperti bir-Regolament (KE) Nru …/2008 tal-Parlament Ewropew u tal-Kunsill [dwar l-obbligazzjoni ta' min iġorr il-passiġġieri bil-baħar u fuq ilmijiet interni f'każ ta' inċidenti];

Ġustifikazzjoni

Direttiva 2002/59/KE

Artikolu 3 – punt u a (ġdid)

Pożizzjoni komuni tal-Kunsill

(ua) 'LRIT' tfisser sistema li tittrażmetti awtomatikament informazzjoni dwar l-identifikazzjoni u s-sejbien mill-bogħod skond il-Kapitolu V tar-Regolament 19 tal-Konvenzjoni SOLAS għas-sikurezza u s-sigurtà marittima u għall-iskopijiet ta' l-ambjent marittimu.

Ġustifikazzjoni

Artikolu 1 – punt 2 a (ġdid)

Direttiva 2002/59/KE

Artikolu 4 a (ġdid)

Pożizzjoni komuni tal-Kunsill

(2a) Wara l-punt 2 a, jiżdied punt 2aa ġdid kif ġej:

Għandu jiddaħħal l-artikolu li ġej:

Eżenzjonijiet

L-Istati Membri jistgħu jeżentaw servizzi skedati li jsiru bejn portijiet fit-territorju tagħhom mir-rekwiżit stipulat fl-Artikolu 4 sakemm jiġu ssodisfati dawn il-kundizzjonijiet:

(a) il-kumpanija li topera s-servizz skedat imsemmi hawn fuq iżżomm u taġġorna lista tal-vapuri konċernati u tibgħatha lill-awtorità kompetenti konċernata;

(b) għal kull vjaġġ li jsir, l-informazzjoni indikata fl-Anness I(1) tinżamm disponibbli għall-awtorità kompetenti kull meta din titlobha .

Il-kumpanija għandha tistabbilixxi sistema interna sabiex tiżgura li meta tintalab l-informazzjoni, 24 siegħa kuljum u mingħajr dewmien, l-informazzjoni tkun tista' tintbagħat elettronikament lill-awtorità kompetenti, skond l-Artikolu 4(1);

(c) kull varjazzjoni fil-ħin stmat tal-wasla fil-port tad-destinazzjoni jew stazzjon pilota li tkun ta' sitt siegħat jew aktar għandha tkun notifikata lill-port tal-wasla bi qbil ma' l-Artikolu 4;

(d) eżenzjonijiet jingħataw biss lil bastimenti individwali fir-rigward ta' servizz speċifiku;

(e) servizz ma jiġix ikkunsidrat bħala servizz skedat sakemm ma jkunx intenzjonat li jopera għal talanqas xahar;

(f) eżenzjonijiet mir-rekwiżiti stipulati fl-Artikolu 4 għandhom ikunu llimitati għal vjaġġi sa tul skedat ta' 12-il siegħa.

Meta servizz internazzjonali skedat jitħaddem bejn żewġ Stati jew aktar, li talanqas wieħed minnhom ikun Stat Membru, kwalunkwe wieħed mill-Istati Membri involuti jista' jitlob lill-Istati Membri l-oħra biex tingħata eżenzjoni għal dak is-servizz.

L-Istati Membri kollha involuti, inklużi l-Istati kostali kkonċernati, għandhom jikkollaboraw fl-għoti ta' eżenzjoni lis-servizz ikkonċernat skond il-kundizzjonijiet stabbiliti fil-paragrafu 1.

L-Istati Membri għandhom jiċċekkjaw regolarment li l-kundizzjonijiet stipulati fil-paragrafi 1 u 2 qed jiġu ssodisfati.

Fil-każijiet fejn mill-inqas waħda mill-kundizzjonijiet m'għadhiex qed tiġi ssodisfata, l-Istati Membri għandhom jirtiraw immedjatament il-privileġġ ta' l-eżenzjoni mill-kumpanija kkonċernata.

L-Istati Membri għandhom jagħtu lill-Kummissjoni lista ta' kumpaniji u vapuri li ngħataw eżenzjoni skond dan l-Artikolu, kif ukoll kwalunkwe aġġornament ta' din il-lista."

Ġustifikazzjoni

L-Artikolu 4 tad-Direttiva jeżiġi mill-bastimenti li jkunu diretti lejn port ta' Stat Membru li jinnotifikaw lill-port l-informazzjoni li tinsab fl-Anness I(1) tad-Direttiva qabel ma jaslu f'dak il-port.

L-oneru li dan ir-rekwiżit joħloq fuq il-bastimenti li joperaw sevizzi skedati fi Stat Membru mhuwiex raġjonevoli.

Mhux raġjonevoli l-obbligu li l-awtoritajiet ta' port japlowdjaw, fis-sistema nazzjonali ta' Stat Membru għall-moniteraġġ tat-traffiku tal-bastimenti, notifika minn qabel ta' dħul fil-portijiet minn bastimenti li joperaw servizz skedat sabiex din tiġi mbagħad mibgħuta lis-sistema tal-Komunità, is-SafeSeaNet.

Pożizzjoni komuni tal-Kunsill – att li jemenda

Artikolu 1 – punt 3 a (ġdid)

Direttiva 2002/59/KE

Artikolu 6 b (ġdid)

Pożizzjoni komuni tal-Kunsill

(3a) Għandu jiddaħħal l-Artikolu 6b li ġej:

Użu ta' identifikazzjoni u traċċar mill-bogħod ta' vapuri (LRIT)

Vapuri li jagħmlu vjaġġi internazzjonali u li jidħlu f'portijiet ta' Stati Membri għandhom ikunu mgħammra b'sistema LRIT skond ir-Regolament 19 Kapitolu V tal-Konvenzjoni SOLAS u skond l-istandards ta' rendiment u r-rekwiżiti funzjonali adottati mill-IMO.

Il-Kummissjoni għandha tistabbilixxi, b'koperazzjoni ma' l-Istati Membri, il-modalitajiet u r-rekwiżiti biex jitwaħħal tagħmir b'sistema LRIT abbord vapuri f'ibħra li jkunu koperti mill-istazzjonijiet fissi ta' l-AIS ta' l-Istati Membri, f'konformità mal-proċedura regolatorja bi skrutinju msemmija fl-Artikolu 28(2), u tressaq miżuri xierqa quddiem l-IMO.

L-Istati Membri u l-Kummissjoni għandhom jikkoperaw biex iwaqqfu Ċentru Ewropew tad-Dejta LRIT li jkun inkarigat li jipproċessa t-tagħrif dwar l-identifikazzjoni u l-ittraċċar mill-bogħod.

Iċ-Ċentru Ewropew tad-Dejta LRIT għandu jkun komponent tas-sistema Ewropea ta' tagħrif u skambju marittimu, is-SafeSeaNet.

L-ispejjeż relatati mal-modifiki ta' l-elementi nazzjonali tas-SafeSeaNet biex jinkludu t-tagħrif LRIT għandhom jitħallsu mill-Istati Membri.

L-Istati Membri għandhom iwaqqfu u jżommu kuntatt maċ-Ċentru Ewropew tad-Dejta LRIT.

Il-Kummissjoni għandha tiddefinixxi l-politika u l-prinċipji għall-aċċess tat-tagħrif miżmum fiċ-Ċentru Ewropew tad-Dejta LRIT f'konformità mal-proċedura regolatorja bi skrutinju msemmija fl-Artikolu 28(2)."

Ġustifikazzjoni

Tressiq mill-ġdid ta' l-Emenda 59 (PE, l-ewwel qari) b'għadd ta' modifiki li jqisu l-iżviluppi reċenti.

L-għan huwa li l-progress li sar fl-IMO dwar is-sistemi ta' l-LRIT jkun inkorporat fil-leġiżlazzjoni Komunitarja.

Direttiva 2002/59/KE

Artikolu 12 – paragrafu 1 – test introduttorju

Pożizzjoni komuni tal-Kunsill

Ebda merkanzija perikoluża jew li tniġġes ma tista' tinġieb għat-trasport jew titgħabba fuq vapur, ikun xi jkun id-daqs tiegħu, f'port ta' Stat Membru , ħlief jekk il-kaptan jew l-operatur ma jkunx irċieva dikjarazzjoni li jkollha l-informazzjoni li ġejja:

Shippers li joffru merkanzija perikoluża jew li tniġġes biex tinġarr f'port ta' Stat Membru għandhom jagħtu lill-kaptan jew lill-operatur tal-vapur, ikun xi jkun id-daqs tiegħu, qabel il-merkanzija tittella' abbord, dikjarazzjoni li jkollha l-informazzjoni li ġejja:

Ġustifikazzjoni

Huwa importanti li jkun iċċarat li min jibgħat il-merkanzija huwa responsabbli prinċipalment biex jingħata tagħrif korrett dwar il-merkanzija lill-kaptan jew lill-amministratur tal-vapur.

Direttiva 2002/59/KE

Pożizzjoni komuni tal-Kunsill

(b) għas-sustanzi msemmija fl-Anness I għall-Konvenzjoni MARPOL, id-dokument bid-data ta' sigurtà bil-karatteristiċi fiżiko-kimiċi tal-prodotti, inkluż il- viskosità tagħhom espressa f'cSt mal-50°C u d-densità tagħhom mal-15°C;

(b) għas-sustanzi msemmija fl-Anness I għall-Konvenzjoni MARPOL, id-dokument bid-dejta ta'sikurezza bil-karatteristiċi fiżikokimiċi tal-prodotti (fejn japplika) , inkluża l- viskożità tagħhom espressa f'cSt mal-50°C u d-densità tagħhom mal-15°C u d-dejta l-oħra li qiegħda fid-dokument bid-dejta ta' sikurezza skond ir-riżoluzzjoni ta' l-IMO MSC.

Ġustifikazzjoni

Emenda 26 (PE, l-ewwel qari - modifikata ftit).

Tajjeb li jkun żgurat li d-dejta tkun konformi ma' dak li ġie miftiehem ma' l-IMO f'dan ir-rigward.

Pożizzjoni komuni tal-Kunsill – att li jemenda

Direttiva 2002/59/KE

Artikolu 12 – paragrafu 1 a (ġdid)

Pożizzjoni komuni tal-Kunsill

Wara l-ittra (c) għandu jiddaħħal il-paragrafu 1a ġdid kif ġej:

Bastimenti li jkunu ġejjin minn port barra l-Komunità u li jkunu sejrin lejn port ta' Stat Membru jew li jkunu se jankraw fl-ibħra territorjali ta' Stat Membru u li jkollhom sustanzi perikolużi jew niġġiesa jrid ikollhom dikjarazzjoni mingħand ix-shipper li jkun fiha t-tagħrif li ġej:

(a) it-tagħrif elenkat fl-Anness I, taqsima 3;

(b) it-tagħrif meħtieġ skond il-paragrafu 1(b) u (c) ta' dan l-Artikolu."

Ġustifikazzjoni

Il-Kummissjoni trid li x-shipper jgħaddi lill-kaptan jew lill-amministratur ta' bastiment karta bid-dejta li jkun fiha l-karatteristiċi fiżikokimiċi u l-viskożità taż-żjut minerali li jkun se jġorr.

Konsultazzjonijiet mal-qasam juru li dan it-tagħrif huwa rilevanti ħafna f'każ ta' problema bil-vapur.

Għalhekk ir-rapporteur iqis li bastimenti li jkunu ġejjin minn barra l-Komunità u li jkunu sejrin lejn port Ewropew għandu jkollhom dan it-tagħrif ukoll.

Direttiva 2002/59/KE

Pożizzjoni komuni tal-Kunsill

It-test finali ta' l-Artikolu 12(1) għandu jidħol f'paragrafu 1b għalih u jiġi emendat kif ġej:

Għandha tkun ir- responsabbiltà tax-shipper biex jagħti lill-kaptan jew lill-operatur tali dikjarazzjoni u biex jiżgura li t-tagħbija miġjuba għat-trasport hija tassew dik iddikjarata skond l-ewwel paragrafu .

Għandhom ikunu d-dmir u r- responsabbiltà tax-shipper biex jiżgura li t-tagħbija miġjuba għat-trasport hija tassew dik iddikjarata skond il-paragrafi 1 u 1a .

Ġustifikazzjoni

Jeħtieġ li jkun iċċarat ukoll li l-amministratur jew il-kaptan ma jistax jinżamm responsabbli jekk ix-shipper jagħti 'deskrizzjoni mhix eżatta' tal-merkanzija u jagħti tagħrif żbaljat jew li jqarraq.

L-aħħar inċiż għandu jidħol f'paragrafu għalih fl-Artikolu 12, billi jagħmel referenza għal żewġ paragrafi preċedenti.

Artikolu 1 – punt 4 a (ġdid)

Direttiva 2002/59/KE

Pożizzjoni komuni tal-Kunsill

(4a) Artikolu 14, paragrafu 2, ittra (c) għandha tiġi sostitwita b'dan li ġej:

"(c) kull Stat Membru għandu jkun jista' jibgħat bla dewmien, meta jkun mitlub, tagħrif permezz tas-SafeSeaNet dwar il-vapur u l-merkanzija perikoluża jew niġġiesa li jkollu abbord lill-awtoritajiet nazzjonali u lokali kompetenti ta' Stat Membru ieħor jekk ikun strettament meħtieġ għal raġunijiet ta' sikurezza marittima, għas-sigurtà jew għall-ħarsien ta' l-ambjent marittimu."

Ġustifikazzjoni

Emenda 64 (PE, l-ewwel qari - modifikata ftit).

Il-kamp ta' applikazzjoni ta' dan l-Artiklu kif jidher issa fid-Direttiva 2002/59/KE mhuwiex definit.

B'din l-emenda r-rapporteur tagħkom qiegħed jitkellem biex jagħmilha ċara li bastiment m'għandux għalfejn jagħti tagħrif b'mod sistematiku u li dan ikun meħtieġ biss f'sitwazzjonijiet partikulari.

Ara wkoll l-Emenda 3 f'dan ir-rigward.

Pożizzjoni komuni tal-Kunsill – att li jemenda

Direttiva 2002/59/KE

Pożizzjoni komuni tal-Kunsill

(d) vapuri li ma nnotifikawx , jew li m'għandhomx , ċertifikati ta' assigurazzjoni jew garanziji finanzjarji skond kwalunkwe leġislazzjoni Komunitarja u regoli internazzjonali;

(d) vapuri li ma jkunux innotifikaw , jew li ma jkollhomx , ċertifikati ta' assigurazzjoni jew garanziji finanzjarji skond din id-Direttiva u regoli internazzjonali;

Ġustifikazzjoni

Il-Kunsill ħalla barra r-referenza għall-proposta msemmija hawn fuq għal Direttiva COM(2005)0593 u COM(2007)0674 billi ma tax l-appoġġ tiegħu għall-proposta.

Billi l-Parlament Ewropew qiegħed ifittex li jadotta din id-Direttiva, huwa mixtieq li tinżamm referenza għaliha fit-test.

Direttiva 2002/59/KE

Pożizzjoni komuni tal-Kunsill

(b) huma jistgħu, mingħajr preġudizzju għad-dmir ta' assistenza lil vapuri li jeħtieġu assistenza u għal obbligi oħra derivati minn regoli internazzjonali rilevanti, jitolbu li vapur li jkun fiż-żona kkonċernata u li bi ħsiebu jidħol jew joħroġ minn port jew moll jew jitlaq minn żona ta' l-irmiġġ, jissodisfa l-ħtiġiet ta' saħħa u qawwa proporzjonati mas-sitwazzjoni tas-silġ fiż-żona kkonċernata.

(b) huma jistgħu, mingħajr preġudizzju għad-dmir ta' assistenza lil vapuri li jeħtieġu assistenza u għal obbligi oħra derivati minn regoli internazzjonali rilevanti, jitolbu li vapur li jkun fiż-żona kkonċernata u li bi ħsiebu jidħol jew joħroġ minn port jew moll jew jitlaq minn żona ta' l-irmiġġ, jista' jiddokumenta li jkun jissodisfa l-ħtiġiet ta' saħħa u qawwa proporzjonati mas-sitwazzjoni tas-silġ fiż-żona kkonċernata.

Ġustifikazzjoni

L-awtoritajiet m'għandhomx jitħallew jipprojbixxu vapuri milli jidħlu jew joħorġu minn portijiet eċċ. għal raġunijiet ta' ġudizzju arbitrarju.

Id-dokumentazzjoni għandha tkun biżżejjed biex dan jiġi żgurat.

Direttiva 2002/59/KE

Artikolu 19 – paragrafu 3 a (ġdid)

Pożizzjoni komuni tal-Kunsill

Fl-Artikolu 19, għandu jiżdied il-paragrafu 3a:

F'konformità mal-liġi nazzjonali tagħhom, l-Istati Membri għandhom jirrispettaw il-linji ta' gwida ta' l-IMO dwar it-trattament ġust tal-baħħara fil-każ ta' xi inċident marittimu u b'mod partikulari fir-rigward tal-kaptan u ta' l-ekwipaġġ ta' vapur li jkun jeħtieġ l-assistenza f'ibħra li jiġu taħt il-ġurisdizzjoni tagħhom."

Ġustifikazzjoni

Emenda 35 (PE, l-ewwel qari - modifikata ftit).

Dawn il-linji ta' gwida tfasslu b'reazzjoni għat-tendenza li kulma tmur qiegħda tikber li l-kaptani u l-ekwipaġġi tal-vapuri qegħdin ikunu ttrattati bħala kriminali.

Il-kaptani kemm ta' l-Erika kif ukoll tal-Prestige ġew arrestati mingħajr l-ebda prova ta' xi għamil ħażin.

Il-biża' mill-arrest xi drabi jwassal lill-kaptan ta' vapur, fil-każ ta' inċident fuq il-baħar, biex lill-vapur tiegħu li jkun ġarrab ħsara jġibu fl-ibħra ta' Stat Membru ieħor, bir-riskju li ssir ħsara akbar lill-vapur.

Artikolu 1 – punt 7 a (ġdid)

Direttiva 2002/59/KE

Artikolu 19 a (ġdid)

Pożizzjoni komuni tal-Kunsill

(7a) Għandu jiddaħħal l-Artikolu 19a li ġej:

Awtorità kompetenti għall-akkomodazzjoni ta' vapuri li jeħtieġu assistenza

Kull Stat Membru għandu jaħtar awtorità kompetenti li jkollha l-esperjenza meħtieġa u li hija indipendenti fis-sens li jkollha s-setgħa, meta ssir il-ħidma ta' salvataġġ, li tieħu deċiżjonijiet fuq inizjattiva tagħha stess biex jintlaqgħu vapuri li jkunu fil-periklu bil-għan li:

– titħares il-ħajja umana,

– titħares il-kosta,

– jitħares l-ambjent marittimu,

– ikun hemm sikurezza fil-baħar,

– titnaqqas kemm jista' jkun il-ħsara ekonomika.

L-awtorità msemmija fil-paragrafu 1 għandha tieħu r-responsabbiltà għat-twettiq tal-pjanijiet imsemmija fl-Artikolu 20a.

L-awtorità msemmija fil-paragrafu 1 tista', inter alia,

(a) tillimita l-moviment tal-vapur jew tmexxih biex isegwi rotta speċifika.

Dan ir-rekwiżit ma jaffettwax ir-responsabbiltà tal-kaptan għall-immaniġġjar sikur tal-vapur tiegħu;

(b) tagħti avviż uffiċjali lill-kaptan tal-vapur biex iwaqqaf it-theddida għall-ambjent jew għas-sikurezza marittima;

(c) titla' fuq il-vapur jew tibgħat tim ta' evalwazzjoni fuq il-vapur biex tiġi evalwata l-ħsara lill-vapur u l-grad ta' riskju, tgħin lill-kaptan biex jirrimedja s-sitwazzjoni u tgħarraf lill-istazzjon tal-kosta rilevanti;

(d) titlob u tibgħat ħaddiema tas-salvataġġ hija stess fejn meħtieġ;

(e) tara li l-vapur jitmexxa jew jiġi rmunkat."

Ġustifikazzjoni

Emendi 31, 32 u 33 (PE, l-ewwel qari).

Din l-emenda tipprova tiċċara sa liema punt jeħtieġ li l-awtorità kompetenti tkun indipendenti u x'inhuma l-kompiti l-oħra tagħha minbarra d-deċiżjoni li tilqa' vapur f'post ta' kenn.

Ħafna minn dawn il-kompiti huma stipulati fil-lista li mhix sħiħa fl-Anness IV tad-direttiva ta' monitoraġġ 2002/59/KE li hemm bħalissa.

Ir-rapporteur iqis li jkun tajjeb li din il-lista tkun inkorporata f'dan l-artikolu.

Pożizzjoni komuni tal-Kunsill – att li jemenda

Direttiva 2002/59/KE

Pożizzjoni komuni tal-Kunsill

L-aċċettazzjoni jew iċ-ċaħda ta' vapur li jeħtieġ assistenza f'post ta' rifuġju għandhom ikunu soġġetti għal evalwazzjoni minn qabel tas-sitwazzjoni mwettqa abbażi tal-pjan imsemmi fl-Artikolu 20a u għal deċiżjoni meħuda minn awtorità kompetenti .

L-awtorità msemmija fl-Artikolu 19a għandha tiddeċiedi dwar l-aċċettazzjoni ta' vapur f'post ta' kenn.

Din l-awtorità għandha tiżgura li vapuri f'sitwazzjonijiet ta' emerġenza għandhom ikunu soġġetti għal evalwazzjoni minn qabel tas-sitwazzjoni mwettqa abbażi tal-pjan imsemmi fl-Artikolu 20a u għandhom jiddaħħlu f'post ta' kenn fil-każijiet fejn jistgħu jitnaqqsu jew jiġu evitati riskji konkomitanti .

Ġustifikazzjoni

Ir-rapporteur tagħkom hu tal-fehma li l-vapuri għandhom jiddaħħlu f'post ta' kenn fejn ikun possibbli li tkun limitata l-ħsara.

Madankollu, f'każijiet limitati – pereżempju fejn ikun hemm periklu ta' xi splużjoni – il-konsegwenzi jkunu ħafna inqas serji għall-bnedmin u għall-ambjent jekk dan jiġri f'baħar miftuħ flok f'xi post ta' kenn.

Għalhekk m'għandniex nassumu li l-aħjar soluzzjoni hija dejjem dik li vapur jiddaħħal f'post ta' kenn.

Direttiva 2004/49/KE

Pożizzjoni komuni tal-Kunsill

L-Istati Membri għandhom jistabbilixxu pjani bil-ħsieb li jirrispondu għat-theddid maħluq minn vapuri li jeħtieġu assistenza fl-ibħra taħt il-ġurisdizzjoni tagħhom.

L-Istati Membri għandhom jistabbilixxu pjani bil-ħsieb li jirrispondu għat-theddid maħluq minn vapuri li jeħtieġu assistenza fl-ibħra taħt il-ġurisdizzjoni tagħhom u biex jiżguraw l-akkomodazzjoni tal-vapuri u l-ħarsien ta' ħajjet il-bniedem ;

Ġustifikazzjoni

Direttiva 2002/59/KE

Pożizzjoni komuni tal-Kunsill

(c) informazzjoni fuq il-kosta ta' l-Istati Membri , li tgħin fil- valutazzjoni ta' vapur li jeħtieġ assistenza f'post ta' rifuġju , inkluża d-deskrizzjoni tal-fatturi ambjentali, ekonomiċi u soċjali u tal-kondizzjonijiet naturali;

(c) informazzjoni fuq il-kosta ta' l-Istati Membri u l-elementi kollha li jiffaċilitaw valutazzjoni bil-ħeffa u deċiżjoni mgħaġġla dwar l-għażla ta' post ta' kenn għal vapur li jeħtieġ assistenza, inkluża d-deskrizzjoni tal-fatturi ambjentali, ekonomiċi u soċjali u tal-kondizzjonijiet naturali;

Ġustifikazzjoni

Il-Kunsill bidel it-test tal-Kummissjoni.

B'din l-emenda r-rapporteur tagħkom qiegħed ifittex li jikkjarifika t-test.

Għandha ssir mappa ċara u analitika tal-kosta sabiex tiġi ffaċilitata l-għażla bil-ħeffa ta' post ta' kenn fil-prattika.

It-tagħrif dwar il-kosta fih innifsu mhuwiex suffiċjenti.

Direttiva 2002/59/KE

Pożizzjoni komuni tal-Kunsill

L-Istati Membri għandhom jippubblikaw l-isem ta' l-awtorità kompetenti msemmija fl-Artikolu 20(1) u ta' l-awtoritajiet maħtura biex jirċievu u jieħdu ħsieb l-allerti.

L-Istati Membri għandhom jippubblikaw l-isem ta' l-awtorità kompetenti msemmija fl-Artikolu 19a u ta' l-awtoritajiet maħtura biex jirċievu u jieħdu ħsieb l-allerti u l-indirizzi tal-kuntatt .

Ġustifikazzjoni

Din l-emenda terġa' ddaħħal b'mod parzjali t-test oriġinali tal-Kummissjoni u hija konsistenti ma' l-Emenda 32.

Pożizzjoni komuni tal-Kunsill – att li jemenda

Artikolu 1 – punt 9 a (ġdid)

Direttiva 2002/59/KE

Artikolu 20 b (ġdid)

Pożizzjoni komuni tal-Kunsill

(9a) Għandu jiddaħħal l-Artikolu li ġej:

Skema ta' responsabbiltà ċivili u ta' garanzija finanzjarja

L-Istati Membri jiddeterminaw l-iskema ta' responsabbiltà ċivili tas-sidien tal-vapuri u jiżguraw li d-dritt tas-sidien tal-vapuri li jillimitaw ir-responsabbiltà tagħhom ikun regolat mid-dispożizzjonijiet kollha tal-konvenzjoni ta' l-1996.

Kull Stat Membru jieħu l-miżuri kollha neċessarji sabiex kull sid ta' vapur li jbaħħar bil-bandiera tiegħu jiffirma garanzija finanzjarja ta' responsabbiltà ċivili li tkun konformi mal-limitu massimu stabbilit mill-Konvenzjoni ta' l-1996.

Kull Stat Membru jieħu l-miżuri kollha neċessarji sabiex kull sid ta' vapur li jbaħħar bil-bandiera ta' pajjiż terz jiffirma, skond id-dispożizzjoniet ta' l-ewwel paragrafu, garanzija finanzjarja hekk kif dan il-vapur jidħol fiż-żona ekonomika esklużiva tiegħu jew f'żona ekwivalenti.

Din il-garanzija finanzjarja tkun tapplika għal perjodu ta' talanqas tliet xhur li jibda jgħodd mid-data minn meta tkun mitluba."

Ġustifikazzjoni

Il-proposti tal-Kummissjoni rigward is-sistema ta' komunikazzjoni għall-monitoraġġ tat-traffiku u r-responsabbiltà ċivili tas-sidien tal-vapuri huma żewġ elementi tat-"Tielet Pakkett għas-Sikurezza Marittima" u flimkien jikkostitwixxu proposti interkonnessi.

Skond l-Artikolu 62(2) tar-Regoli ta' Proċedura tal-Parlament, din l-emenda għandha l-iskop li tqis b'mod partikulari s-sitwazzjoni legali ġdida li seħħet minn wara l-ewwel qari, jiġifieri, id-deċiżjoni mogħtija mill-Qorti Ewropea tal-Ġustizzja fl-24 ta' Ġunju 2008 fil-Każ C-188-07.

Artikolu 1 – punt 9 b (ġdid)

Direttiva 2002/59/KE

Artikolu 20 c (ġdid)

Pożizzjoni komuni tal-Kunsill

(9b) Għandu jiddaħħal l-Artikolu li ġej:

Garanzija finanzjarja f'każ ta' abbandun ta' baħħara

Kull Stat Membru jieħu l-miżuri kollha neċessarji sabiex kull sid ta' vapur li jbaħħar bil-bandiera tiegħu jiffirma garanzija finanzjarja li tipproteġi l-baħħara li jaħdmu jew ikunu impjegati fuq dan il-vapur f'każ ta' abbandun, skond ir-Riżoluzzjoni A 930(22) ta' l-IMO.

Kull Stat Membru jieħu l-miżuri kollha neċessarji sabiex kull sid ta' vapur li jbaħħar bil-bandiera ta' pajjiż terz jiffirma garanzija finanzjarja skond id-dispożizzjonijiet tal-ewwel paragrafu hekk kif dan il-vapur jidħol f'port jew f'terminal fuq il-baħar li jaqgħu taħt il-ġurisdizzjoni tiegħu jew jitfa' l-ankra f'żona li taqa' taħt il-ġurisdizzjoni tiegħu.

L-Istati Membri għandhom jiżguraw l-aċċess għas-sistema ta' garanzija finanzjarja f'każ ta' abbandun ta' baħħara, skond ir-Riżoluzzjoni A 930(22) ta' l-IMO."

Ġustifikazzjoni

Artikolu 1 – punt 9 c (ġdid)

Direttiva 2002/59/KE

Artikolu 20 d (ġdid)

Pożizzjoni komuni tal-Kunsill

(9c) Għandu jiddaħħal l-Artikolu li ġej:

Ċertifikat ta' garanzija finanzjarja

L-eżistenza u l-validità tal-garanziji finanzjarji msemmija fl-Artikoli 20b u 20c għandhom ikunu dokumentati b'ċertifikat wieħed jew aktar minn wieħed.

Iċ-ċertifikati jinħarġu mill-awtoritajiet kompetenti ta' l-Istati Membri wara li dawn ikunu żguraw ruħhom li s-sid tal-vapur ikun issodisfa r-rekwiżiti ta' din id-Direttiva.

Meta joħorġu ċ-ċertifikat l-awtoritajiet kompetenti għandhom jikkunsidraw ukoll il-preżenza kummerċjali tal-garanti fl-UE.

Fil-każ ta' vapur liċenzjat minn Stat Membru, iċ-ċertifikati jinħarġu jew jiġu awtorizzati mill-awtorità kompetenti ta' l-Istat li jagħti l-liċenzja lill-vapur.

Fil-każ ta' vapur li jkun liċenzjat minn pajjiż terz, iċ-ċertifikati jistgħu jinħarġu jew jiġu awtorizzati mill-awtorità kompetenti ta' kwalunkwe wieħed mill-Istati Membri.

Il-kundizzjonijiet tal-ħruġ jew il-validità taċ-ċertifikati, b'mod partikulari l-kriterji u l-modalitajiet tal-għoti, kif ukoll il-miżuri li jirrigwardaw min iforni garanziji finanzjarji, jiġu definiti mill-Kummissjoni.

Dawn il-miżuri, li għandhom l-iskop li jemendaw l-elementi mhux essenzjali ta' din id-Direttiva (inter alia billi jissupplimentawha) huma adottati b'konformità mal-proċedura regolatorja bi skrutinju msemmija fl-Artikolu 28(2).

Iċ-ċertifikati għandhom jinkludu din l-informazzjoni:

(a) isem il-vapur u l-port minn fejn tkun inħarġitlu l-liċenzja;

(b) isem is-sid u s-sede prinċipali tal-kumpanija;

(c) it-tip ta' garanzija;

(d) l-isem u l-post tas-sede prinċipali tal-kumpanija ta' l-assigurazzjoni jew ta' persuna oħra li toħroġ il-garanzija u, jekk ikun il-każ, il-post ta' l-istabbiliment fejn tkun saret l-assigurazzjoni jew il-garanzija;

(e) il-perjodu tal-validità taċ-ċertifikat, li ma jistax jeċċedi dak ta' l-assigurazzjoni jew tal-garanzija.

Iċ-ċertifikati għandhom ikunu magħmula fil-lingwa jew lingwi uffiċjali ta' l-Istat Membru li joħroġhom.

Jekk il-lingwa użata ma tkunx la l-Ingliż u lanqas il-Franċiż, it-test għandu jkollu traduzzjoni f'waħda minn dawn il-lingwi."

Ġustifikazzjoni

Il-proposti tal-Kummissjoni rigward is-sistema ta' komunikazzjoni għall-monitoraġġ tat-traffiku u r-responsabbiltà ċivili tas-sidien tal-vapuri huma żewġ elementi tat-"Tielet Pakkett għas-Sikurezza Marittima" u flimkien jikkostitwixxu proposti interkonnessi.

Pożizzjoni komuni tal-Kunsill – att li jemenda

Artikolu 1 – punt 9 d (ġdid)

Direttiva 2002/59/KE

Artikolu 20 e (ġdid)

Pożizzjoni komuni tal-Kunsill

(9d) Għandu jiddaħħal l-Artikolu li ġej:

Notifika ta' ċertifikat ta' garanzija finanzjarja

Iċ-ċertifikat għandu jkun abbord il-vapur u kopja tiegħu għandha tkun depożitata ma' l-awtorità li tagħti l-liċenzja lill-vapur jew, fil-każ li l-vapur ma jkunx liċenzjat fi Stat Membru, ma' l-awtorità ta' l-Istat li jkun ħareġ jew awtorizza ċ-ċertifikat.

L-awtorità konċernata għandha tgħaddi kopja tal-fajl lill-Uffiċċju tal-Komunità previst mill-Artikolu 20i, sabiex dan idaħħlu fir-reġistru.

L-operatur, l-aġent jew il-kaptan ta' vapur li jidħol fiż-żona ekonomika esklużiva jew f'żona ekwivalenti ta' Stat Membru fil-każijiet previsti mill-Artikolu 20b, għandu javża lill-awtoritajiet ta' dan l-Istat Membru dwar il-preżenza abbord taċ-ċertifkat ta' garanzija finanzjarja.

L-operatur, l-aġent jew il-kaptan ta' vapur li jkollu bħala destinazzjoni port jew terminal fuq il-baħar li jaqa' taħt il-ġurisdizzjoni ta' Stat Membru, jew li jkun se jitfa' l-ankra f'żona li taqa' taħt il-ġurisdizzjoni ta' Stat Membru fil-każijiet previsti mill-Artikolu 20c, għandu javża lill-awtoritajiet ta' dan l-Istat Membru dwar il-preżenza abbord taċ-ċertifikat ta' garanzija finanzjarja.

L-informazzjoni prevista fil-paragrafu 1 tista' tiġi skambjata bejn l-awtoritajiet kompetenti ta' l-Istati Membri permezz tas-sistema ta' komunikazzjoni għall-iskambju ta' informazzjoni marittima SafeSeaNet."

Ġustifikazzjoni

Artikolu 1 – punt 9 e (ġdid)

Direttiva 2002/59/KE

Artikolu 20 f (ġdid)

Pożizzjoni komuni tal-Kunsill

(9e) Għandu jiddaħħal l-Artikolu li ġej:

L-Istati Membri għandhom jiżguraw ir-rispett tar-regoli stipulati minn din id-direttiva u għandhom jistabbilixxu penali għall-ksur ta' dawn ir-regoli.

Il-penali għandhom ikunu effikaċi, proporzjonati u dissważivi."

Ġustifikazzjoni

Artikolu 1 – punt 9 f (ġdid)

Direttiva 2002/59/KE

Artikolu 20 g (ġdid)

Pożizzjoni komuni tal-Kunsill

(9f) Għandu jiddaħħal l-Artikolu li ġej:

Għarfien reċiproku bejn l-Istati Membri taċ-ċertifikati ta' garanzija finanzjarja

Kull Stat Membru għandu jirrikonoxxi ċ-ċertifikati maħruġa jew awtorizzati taħt ir-responsabbiltà ta' Stat Membru ieħor bl-applikazzjoni ta' l-Artikolu 20d għall-iskopijiet kollha ta' din id-Direttiva u għandu jqishom bħala ta' l-istess valur bħac-ċertifikati maħruġa jew awtorizzati minnu stess, ukoll fir-rigward ta' vapur li l-liċenzja tiegħu ma tkunx ta' Stat Membru.

Stat Membru jista' fi kwalunkwe waqt jitlob lill-Istat li jkun ħareġ jew awtorizza ċ-ċertifkat sabiex isir skambju ta' opinjonijiet dwar jekk iqisx li l-assigurant jew il-garanti kif muri fuq iċ-ċertifikat ikunx finanzjarjament kapaċi jiffaċċja l-obbligi imposti minn din id-Direttiva."

Ġustifikazzjoni

Il-proposti tal-Kummissjoni rigward is-sistema ta' komunikazzjoni għall-monitoraġġ tat-traffiku u r-responsabbiltà ċivili tas-sidien tal-vapuri huma żewġ elementi tat-"Tielet Pakkett għas-Sikurezza Marittima" u flimkien jikkostitwixxu proposti interkonnessi.

Pożizzjoni komuni tal-Kunsill – att li jemenda

Artikolu 1 – punt 9 g (ġdid)

Direttiva 2002/59/KE

Artikolu 20 h (ġdid)

Pożizzjoni komuni tal-Kunsill

(9g) Għandu jiddaħħal l-Artikolu li ġej:

Passi diretti kontra l-fornitur tal-garanzija finanzjarja ta' responsabbiltà ċivili

Kull talba ta' kumpens għad-danni kkważati mill-vapur tista' ssir direttament kontra l-fornitur tal-garanzija finanzjarja ta' responsabbiltà ċivili tas-sid.

Il-fornitur ta' garanzija finanzjarja jista' jagħmel użu mill-mezzi ta' difiża li s-sid innifsu jkollu d-dritt li jinvoka, ħlief dawk li joħorġu minn falliment jew likwidazzjoni tas-sid.

Il-fornitur tal-garanzija finanzjarja jista' wkoll jirrikorri għall-fatt li d-danni jirriżultaw minn ħtija intenzjonali tas-sid.

Madankollu, huwa ma jkun jista' jirrikorri għal ebda mezz ta' difiża li huwa jkun seta' rrikorra għalih f'passi legali meħuda mis-sid kontrih.

Il-fornitur tal-garanzija finanzjarja jista' fi kwalunkwe każ jobbliga lis-sid biex jingħaqad mal-proċedura."

Ġustifikazzjoni

Artikolu 1 – punt 9 h (ġdid)

Direttiva 2002/59/KE

Artikolu 20 i (ġdid)

Pożizzjoni komuni tal-Kunsill

(9h) Għandu jiddaħħal l-Artikolu li ġej:

Uffiċċju tal-Komunità

Għandu jiġi stabbilit Uffiċċju tal-Komunità li jkollu l-inkarigu li jżomm reġistru eżawrjenti taċ-ċertifikati li jinħarġu u li jikkontrolla u jivverifika l-validità tagħhom, kif ukoll li jivverifika kemm huma reali l-garanziji finanzjarji reġistrati minn pajjiżi terzi."

Ġustifikazzjoni

Artikolu 1 – punt 9 a (ġdid)

Direttiva 2002/59/KE

Artikolu 20 j (ġdid)

Pożizzjoni komuni tal-Kunsill

(9a) L-Artikolu 20j, paragrafi 1 u 2 li ġejjin għandhom jiddaħħlu kif ġej:

Garanziji finanzjarji u kumpens

In-nuqqas ta' ċertifikat ta' assigurazzjoni jew ta' garanzija finanzjarja m'għandux jeżonera lill-Istati Membri mill-evalwazzjoni u d-deċiżjoni preliminari msemmija fl-Artikolu 20 u mhuwiex fih innifsu raġuni suffiċjenti biex Stat Membru jirrifjuta li jakkomoda vapur f'post ta' kenn.

Mingħajr ħsara għal paragrafu 1, meta jkun qed jakkomoda vapur f'post ta' kenn, l-Istat Membru jista' jitlob lill-operatur, aġent jew kaptan tal-vapur biex jippreżenta ċertifikat ta' assigurazzjoni jew garanzija finanzjarja, fi ħdan it-tifsira ta' din id-Direttiva, li jkunu jkopru r-responsabbiltà tiegħu għall-ħsara kkawżata mill-vapur.

L-att tat-talba għal dan iċ-ċertifikat m'għandux iwassal biex vapur li jkun jinsab fil-periklu jdum ma jiġi akkomodat."

Ġustifikazzjoni

Emendi 39 u 40 (PE, l-ewwel qari).

Il-Kunsill ħalla barra għal kollox l-Artikolu 20b dwar il-garanziji finanzjarji u l-emendi tal-Parlament għalih.

Ir-rapporteur tagħkom reġa' ressaq l-Artikolu 20 u qiegħed jenfasizza li n-nuqqas ta' assigurazzjoni m'għandux ifisser li vapur fil-periklu ma jingħatax assistenza jew kenn.

Stat Membru jista' jitlob ċertifikat jew prova ta' assigurazzjoni sabiex ikollu dokumentazzjoni sħiħa imma dan m'għandux idewwem il-ħidma ta' salvataġġ, biex tkun salvata ħajjet il-bniedem u jiġi evitat diżastru ambjentali.

Pożizzjoni komuni tal-Kunsill – att li jemenda

Artikolu 1 – punt 9 b (ġdid)

Direttiva 2002/59/KE

Artikolu 20 k (ġdid)

Pożizzjoni komuni tal-Kunsill

(9a) L-Artikolu 20k, paragrafu 3 li ġej għandu jiżdied kif ġej:

L-Istati Membri għandhom jiżguraw li jsir ir-rimborż ta' l-ispejjeż u tad-dannu ekonomiku potenzjali mġarrba minn port bħala riżultat ta' deċiżjoni li tkun ittieħdet skond l-Artikolu 20(1) jekk spejjeż jew dannu bħal dawn ma jkunux irrimborżati mis-sid jew l-operatur tal-vapur fi żmien raġonevoli skond din id-Direttiva u l-mekkaniżmi internazzjonali ta' kumpens eżistenti."

Ġustifikazzjoni

Ir-rapporteur tagħkom qiegħed jerġa' jressaq l-Artikolu 20b kif emendat mill-Parlament fl-ewwel qari.

L-akkomodazzjoni ta' vapur tista' twassal għal danni u spejjeż għal port.

Il-Parlament f'bosta okkażjonijiet fittex li ssir skema ta' kumpens għall-portijiet u l-postijiet ta' kenn.

Il-fondi u l-konvenzjonijiet eżistenti (li l-parti l-kbira minnhom għadhom ma ġewx implimentati) fil-biċċa l-kbira tal-każijiet ma jikkumpensawx għat-telf finanzjarju li jġarrab port.

Ir-rapporteur tagħkom qiegħed jitlob li ssir skema ta' kumpens li tkopri dawn il-każijiet eċċezzjonali.

Direttiva 2002/59/KE

Pożizzjoni komuni tal-Kunsill

Sabiex ikun garantit skambju effettiv ta' l-informazzjoni imsemmija f'din id-Direttiva, l-Istati Membri għandhom jiżguraw li s-sistemi nazzjonali jew lokali stabbiliti biex jiġbru, jipproċessaw u jippreservaw dik l-informazzjoni, jistgħu jkunu interkonnessi mas-SafeSeaNet.

Il-Kummissjoni għandha tiżgura li s-SafeSeaNet titħaddem 24 siegħa kuljum.

Sabiex ikun garantit skambju effettiv ta' l-informazzjoni msemmija f'din id-Direttiva, l-Istati Membri għandhom jiżguraw li s-sistemi nazzjonali jew lokali stabbiliti biex jiġbru, jipproċessaw u jippreservaw dik l-informazzjoni, jistgħu jkunu interkonnessi mas-SafeSeaNet.

Il-prinċipji bażiċi tas-SafeSeaNet huma stipulati fl-Anness 3.

Ġustifikazzjoni

Emenda 58 (PE, l-ewwel qari – verżjoni modifikata).

Meta wieħed jirrifletti ftit, jidher li jkun aħjar li d-definizzjoni tas-SafeSeaNet ma tiġix emendata (ara l-Emenda 58) imma jiġi emendat l-Artikolu 22a.

Il-prinċipji tas-SafeSeaNet jistgħu jiġu inkorporati fl-Anness III, li għandu jitfassal wara konsultazzjoni mal-Kummissjoni.

Direttiva 2002/59/KE

Artikolu 22 a – paragrafu 3 a (ġdid)

Pożizzjoni komuni tal-Kunsill

Fl-Artikolu 22a, għandu jiżdied il-paragrafu 3a ġdid kif ġej:

Meta jkunu qegħdin joperaw fi ħdan ftehimiet reġjonali jew fil-qafas ta' proġetti transkonfinali, interreġjonali jew transnazzjonali, l-Istati Membri għandhom jiżguraw li s-sistemi jew in-netwerks ta' tagħrif żviluppati jkunu konformi mar-rekwiżiti ta' din id-Direttiva u jkunu kompatibbli u konnessi mas-sistema Ewropea ta' tagħrif u mmaniġġjar marittimu SafeSeaNet."

Ġustifikazzjoni

Pożizzjoni komuni tal-Kunsill – att li jemenda

Artikolu 1 – punt 12 a (ġdid)

Direttiva 2002/59/KE

Artikolu 24 – paragrafu 1 a (ġdid) u 1 b (ġdid)

Pożizzjoni komuni tal-Kunsill

(12a) Fl-Artikolu 24 għandhom jiżdiedu l-paragrafi 1a u 1b li ġejjin:

L-Istati Membri, skond il-leġiżlazzjoni nazzjonali tagħhom, għandhom jaraw li d-dejta ta' l-AIS u ta' l-LRIT trażmessa mill-vapuri ma toħloqx riskji għas-sikurezza, is-sigurtà u l-ħarsien ta' l-ambjent, jew taffettwa l-kompetizzjoni bejn l-operaturi tal-vapuri.

B'mod partikulari, l-Istati Membri m'għandhomx jawtorizzaw it-tixrid fil-pubbliku ta' tagħrif dwar id-dettalji tal-merkanzija jew tal-persuni abbord, sakemm il-kaptan jew l-operatur tal-vapur ma jkunx qabel ma' dan.

Il-Kummissjoni għandha tinvestiga l-problemi tas-sigurtà tan-netwerks u t-tagħrif li jistgħu jkunu assoċjati mal-miżuri previsti f'din id-Direttiva, u b'mod partikulari ma' l-Artikoli 6, 6a, 14 u 22a tagħha, u tipproponi xi emendi xierqa għall-Anness (III) biex titjieb is-sigurtà tan-netwerk."

Ġustifikazzjoni

Emendi 66 u 49 (PE, l-ewwel qari – modifikati).

Din id-direttiva, u b'mod partikulari d-dispożizzjonijiet tagħha rigward l-AIS u s-SafeSeaNet, iġġib magħha għadd konsiderevoli ta' kwistjonijiet ta' kunfidenzjalità għal dawk involuti, li jibżgħu li t-tagħrif trażmess permezz tan-netwerks mhuwiex imħares biżżejjed mill-abbuż u l-ispjunaġġ kummerċjali.

Huwa importanti li l-Istati Membri jieħdu l-passi meħtieġa biex jiġu evitati l-abbużi.

Artikolu 1 – punt 12 b (ġdid)

Direttiva 2002/59/KE

Pożizzjoni komuni tal-Kunsill

L-Artiklu 27 qiegħed jiġi sostitwit b'dan li ġej:

"Proċedura għall-Emendi

Id-definizzjonijiet fl-Artikolu 3, ir-referenzi u l-istrumenti Komunitarji

u ta' l-IMO u l-Annessi jistgħu jkunu emendati b'konformità mal-proċedura regolatorja bi skrutinju stipulata fl-Artikolu 28(2) sabiex jikkonformaw mal-liġijiet Komunitarji jew internazzjonali li jkunu ġew adottati, emendati jew miġjuba fis-seħħ, sakemm emendi bħal dawn ma jwessgħux il-kamp ta' applikazzjoni ta' din id-Direttiva.

Barra minn hekk, l-Annessi I, III u IV ta' din id-Direttiva jistgħu jkunu emendati fid-dawl ta' l-esperjenza f'konformità mal-proċedura regolatorja bi skrutinju stipulata fl-Artikolu 28(2) sakemm dawn l-emendi ma jwessgħux il-kamp ta' l-applikazzjoni ta' din id-Direttiva."

Ġustifikazzjoni

Fid-dawl ta' l-esperjenza miksuba, l-emendi għall-annessi għandhom isiru bil-proċedura l-ġdida bi skrutinju biex il-Parlament ikun jista' joġġezzjona jekk iqis li dan ikun meħtieġ li jsir.

Artikolu 1 – punt 13 a (ġdid)

Direttiva 2002/59/KE

Anness I – paragrafu 4 – inċiż X

Pożizzjoni komuni tal-Kunsill

Fl-Anness I, il-paragrafu X tal-punt 4 għandu jiġi sostitwit b'dan li ġej:

"– X. Tagħrif varju:

– il-karatteristiċi u l-istima tal-kwantità ta' bunker fuel għall-bastimenti kollha li jġorruh,

– l-istatus tan-navigazzjoni".

Pożizzjoni komuni tal-Kunsill

L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva sa mhux aktar tard minn …

Huma għandhom minnufih jikkomunikaw lill-Kummissjoni t-test ta' dawk il-miżuri.

L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva sa mhux aktar tard minn tnax-il xahar mid-data tad-dħul fis-seħħ .

Huma għandhom jikkomunikaw lill-Kummissjoni t-test ta' dawk il-miżuri flimkien mat-tabella li turi kif id-dispożizzjonijiet jikkorrispondu għal din id-Direttiva .

Ġustifikazzjoni

Kif kienet ipproponiet mill-bidu l-Kummissjoni, l-Istati Membri għandu jkollhom l-obbligu li jagħmlu tabelli ta' korrispondenza li jindikaw eżatt b'liema dispożizzjonijiet ir-rekwiżiti stipulati fid-Direttiva qegħdin ikunu trasposti fil-leġiżlazzjoni nazzjonali.

Dawn it-tabelli huma meħtieġa biex il-Kummissjoni tivverifika bir-reqqa jekk id-Direttiva tkunx ġiet trasposta u implimentata tajjeb mill-Istati Membri.

PROĊEDURA

Sistema għall-monitoraġġ u l-informazzjoni dwar it-traffiku tal-bastimenti fil-Komunità

Data tal-Ewwel Qari tal-PE - Numru P

Proposta tal-Kummissjoni

Data tat-tħabbir fis-seduta plenarja tal-wasla tal-pożizzjoni komuni

Kumitat responsabbli

Data tat-tħabbir fis-seduta plenarja

Data tal-ħatra

Eżami fil-kumitat

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostituti preżenti għall-votazzjoni finali